LĪGUMS

par bērnu rotaļu aprīkojuma piegādi un uzstādīšanu
Līguma sagatavošanas vieta ir Daugavpils.

Līguma divpusējas parakstīšanas datums ir pēdējā parakstītā laika zīmoga datums.

Daugavpils valstspilsētas pašvaldības iestāde “Komunālās saimniecības pārvalde”, reģistrācijas Nr.90009547852, juridiskā adrese: Saules iela 5A, Daugavpils, LV-5401, (turpmāk – Pasūtītājs)  tās vadītāja Valērija Golubeva personā, kurš darbojas uz Nolikuma pamata no vienas puses, un

Sabiedrība ar ierobežotu atbildību “GoPlay”, reģistrācijas Nr.40103886697, juridiskā adrese: Augstā iela 4, Smiltene, Smiltenes nov., (turpmāk - Uzņēmējs), tās valdes locekļa Jāņa Mežuļa personā, kurš darbojas uz Nolikuma pamata, no otras puses, abi kopā turpmāk saukti Puses/Līdzēji,

pamatojoties uz Daugavpils valstspilsētas pašvaldības Iepirkuma komisijas 2024.gada 26.septembra lēmumu (sēdes protokols Nr.5) atklātā konkursa „Bērnu rotaļu aprīkojuma un vingrošanas iekārtu piegāde un uzstādīšana Daugavpils administratīvajā teritorijā 2024.gadā”, identifikācijas Nr.DVP 2024/94, 1.daļā (turpmāk – atklāts konkurss), noslēdza šādu līgumu (turpmāk - Līgums):

1. Līguma priekšmets

1.1. Pasūtītājs uzdod, bet Uzņēmējs pret atlīdzību ar saviem spēkiem un saviem darba rīkiem, ierīcēm un materiāliem, atbilstoši Līguma nosacījumiem un normatīvo aktu prasībām uzņemas piegādāt un uzstādīt (turpmāk – Darbi) bērnu rotaļu aprīkojumu (turpmāk – Iekārtas) veic saskaņā ar tehnisko specifikāciju (pielikumā) un Uzņēmēja iesniegto piedāvājumu atklātajam konkursam (pielikumā).
1.2. Darbu izpildes vietas (turpmāk – Objekts) ir noteiktas tehniskajā specifikācijā.

1.3. Darbi sevī ietver visus Līgumā un Līguma pielikumos noteiktos Iekārtu izstrādes, piegādes, uzstādīšanas darbus, darbu nodošanu, dokumentācijas sagatavošanu un citas darbības, kuras izriet no Līguma vai Līguma pielikumiem un Latvijas Republikas spēkā esošajiem normatīvajiem aktiem.

1.4. Uzņēmējs, parakstot Līgumu, apliecina, ka viņš ir pienācīgi iepazinies ar atklātā konkursa nolikuma un tam pievienoto dokumentu prasībām, tajā skaitā ar tajos ietvertajiem risinājumiem, Darbu apjomiem, pielietojamiem materiāliem un prasībām un atsakās saistībā ar to izvirzīt jebkāda satura iebildumus vai pretenzijas. Uzņēmējs apliecina, ka dokumentācija un Darbi ir realizējami un ka Finanšu piedāvājumā ir iekļauti visi Uzņēmēja ar Darbu pilnīgu paveikšanu atbilstoši Līguma pielikumiem saistītie izdevumi.

2. Līgumcena un norēķinu kārtība

2.1. Līgumcena par iepirkuma līguma izpildi saskaņā ar finanšu piedāvājumu atklātajā konkursā ir  56147.36 EUR (piecdesmit seši tūkstoši viens simts četrdesmit septiņi euro, 36 centi) bez pievienotās vērtības nodokļa (PVN).
2.2. Pievienotās vērtības nodoklis tiek aprēķināts un maksāts normatīvajos aktos noteiktajā kārtībā, saskaņā ar Pievienotās vērtības nodokļa likuma 142.pantu.
2.3. Līgumcena sevī ietver Darbu izpildi, t.sk., izmantojamos izstrādājumus, iekārtas, darbu, piegādes un transporta, apdrošināšanas, elektroenerģijas (ja attiecās), būvgružu aizvākšanas un būvlaukuma uzturēšanas izmaksas, iespējamos nodokļu, izņemot PVN, un nodevu maksājumus valsts un pašvaldības budžetos un citus maksājumus, kas būs jāizdara Uzņēmējam, lai pienācīgi un pilnībā izpildītu Darbus.
2.4. Finanšu piedāvājumā norādītās cenas un summas paliek nemainīgas visu Līguma darbības laiku. Līguma summa visā Līguma darbības laikā netiks paaugstināta sakarā ar cenu pieaugumu darbaspēka, materiālu, darbu un mehānismu vai Darbu pieskaitāmo izdevumu izmaksām, nodokļu likmju (izņemot PVN), vai nodokļu normatīvā regulējuma izmaiņām, nepamatotu sadārdzinājumu, kā arī jebkuriem citiem apstākļiem, kas varētu skart Līguma summu.
2.5. Avansa maksājumi netiek paredzēti. Līgumcenas samaksu Uzņēmējam Pasūtītājs veic šādā kārtībā:

2.5.1. Rēķinus izraksta Daugavpils valstspilsētas pašvaldībai. Rekvizīti rēķinu izrakstīšanai:

Daugavpils valstspilsētas pašvaldība, Reģistrācijas Nr. 90000077325, PVN maksātāja Nr. LV90000077325, Juridiskā adrese: Krišjāņa Valdemāra iela 1, Daugavpils, Latvija, LV-5401, Valsts kase, n/k LV34TREL980200309200B, kods TRELLV2.

2.5.1.1. Samaksu par Darbu izpildi 100% (viens simts procenti) apmērā Pasūtītājs veic 20 (divdesmit) darbadienu laikā pēc pieņemšanas-nodošanas akta abpusējas parakstīšanas,  Uzņēmēja rēķina saņemšanas un būvdarbu garantijas saņemšanas.
2.5.1.2. Pasūtītājs darbus pieņem un darbu izpildes aktu paraksta – 10 darbadienu laikā no akta saņemšanas dienas.
2.5.1.3. Ja Pasūtītājs neparaksta darbu izpildes aktu šajos termiņos, kā arī neiesniedz Uzņēmējam zemāk minēto pretenziju vai ar atbildīgo būvuzraugu saskaņotu defektu aktu, uzskatāms, ka Pasūtītājs izpildītos darbus ir pieņēmis minētā termiņa pēdējā dienā.
2.5.1.4. Ja Pasūtītājs nepieņem darbus, tas iesniedz Uzņēmējam pretenziju, norādot ar līguma noteikumiem pamatotas nepilnības, kuru dēļ Pasūtītājs nevar parakstīt darbu izpildes aktu, ja nepilnības nav saistītas ar darbu kvalitāti, vai ar atbildīgo personu saskaņotu defektu aktu. Ja Uzņēmējs nepiekrīt Pasūtītāja norādītajiem defektiem vai iebildumiem par faktiski izpildīto darbu apjomiem, Uzņēmējs 10 darbdienu laikā no defektu akta saņemšanas dienas iesniedz Pasūtītājam atbildīgā darbu vadītāja parakstītus rakstiskus iebildumus pret defektu aktā norādītajām nepilnībām.
2.5.1.5. Ja Pasūtītājs nepiekrīt atbildīgā darbu vadītāja iebildumiem attiecībā uz defektu aktā iekļautajiem izpildīto darbu apjomiem vai defektiem būves konstrukcijās, viņam ir pienākums pasūtīt ekspertīzi par veikto darbu kvalitāti. Ekspertīzes uzdevums ir novērtēt faktiski izpildīto darbu apjomu, atbilstību dokumentācijai, atbilstošo izstrādājumu un tiem atbilstošās iestrādes tehnoloģijas piemērošanu. 
2.5.1.6. Ja ekspertīze neapstiprina Pasūtītāja defektu aktā norādīto vai veikto darbu neatbilstību normatīvo aktu un Pasūtītāja prasībām, uzskatāms, ka Pasūtītājs darbus ir pieņēmis ekspertīzes slēdziena iesniegšanas dienā un būvdarbu izpildes akta parakstīšana nav nepieciešama.
2.5.1.7. Ja Uzņēmējs piekrīt defektu aktā Pasūtītāja norādītajām nepilnībām vai ekspertīze apstiprina defektu aktā Pasūtītāja norādītās nepilnības vai veikto darbu neatbilstību normatīvo aktu un Pasūtītāja prasībām, Uzņēmējs un Pasūtītājs vienojas par saprātīgu termiņu konstatēto defektu novēršanai, ņemot vērā defektu novēršanai nepieciešamo darbu apjomu un specifiku, kā arī izstrādājumu piegādes termiņus. 
2.5.1.8. Darbu izpildes akta parakstīšana neatņem Pasūtītājam tiesības publiskā darbu līguma spēkā esības laikā, kā arī garantijas termiņa laikā izteikt pretenzijas par izpildīto darbu defektiem, trūkumiem un neatbilstībām, un Uzņēmējam ir pienākums novērst defektu aktā norādītos vai garantijas laikā pieteiktos darbu defektus, trūkumus un neatbilstības par saviem līdzekļiem.
2.6. Maksājums tiek veikts, pārskaitot naudu uz Uzņēmēja rēķinā norādīto kredītiestādes norēķinu kontu.

2.7.  Par samaksas brīdi uzskatāms bankas atzīmes datums Pasūtītāja maksājuma uzdevumā.

2.8. Gadījumā, ja Pasūtītājam rodas pretenzijas par Darbu kvalitāti vai atbilstību Līguma pielikumiem un akts abpusēji netiek parakstīts vai parakstīts ar Pasūtītāja iebildumiem, tad attiecīgie darbi netiek apmaksāti līdz Uzņēmējs nenovērš trūkumus/kļūdas vai līdz strīda atrisināšanai starp Pusēm. 
2.9. Gadījumā, ja Pasūtītājam rodas pretenzijas par rēķinā norādīto summu pamatotību, Pasūtītājam ir tiesības rakstiski iesniegt Uzņēmējam motivētas pretenzijas un neapmaksāt rēķinu līdz brīdim, kamēr pretenzijas nav atrisinātas. Ja Pasūtītājs ir iesniedzis rakstisku pretenziju par rēķinā norādītās summas pamatotību, Uzņēmējam nav tiesības piemērot līgumsodu par maksājuma nokavējumu līdz strīda atrisināšanai starp Pusēm.  
2.10. Uzņēmējs nav tiesīgs pieprasīt Līgumcenas izmaiņas vai Līguma izpildes termiņa pagarinājumu sakarā ar nepieciešamiem papildus darbiem, ja šādi papildus darbi ir radušies Uzņēmēja Līguma saistību neizpildes vai nepienācīgas izpildes rezultātā kā tās tiešās vai netiešās sekas, vai arī tādu iemeslu dēļ, kuri viņam bija jāņem vērā vai arī pie pienācīgas rūpības nevarēja būt nezināmi, noslēdzot šo Līgumu.

2.11. Ja Uzņēmējs izpilda darbus, kuri nav ietverti Līgumā un Līguma pielikumos vai ja paredzēto Darbu izpildes gaitā Uzņēmējs ir patvarīgi atkāpies no Līguma noteikumiem, tad Uzņēmējs par papildus darbiem atlīdzību nesaņem.

2.12. Visi darbi, kuri nav ietverti Uzņēmēja finanšu piedāvājumā, bet kurus Uzņēmējs varēja iepriekš paredzēt, tiek veikti uz Uzņēmēja rēķina.

2.13. Pasūtītājs nenes atbildību par finanšu piedāvājumā Uzņēmēja neiekļautajām visa veida izmaksām, kas var rasties Uzņēmējam, veicot Darbus.
2.14. Finansējuma trūkuma dēļ Pasūtītājam ir tiesības apturēt darbu izpildi. Darbu apturēšanas gadījumā, Puses veic grozījumus Darbu izpildes grafikā, grozot tikai Darbu izpildes termiņus, nevis darbu izpildes ilgumu. Pasūtītāja tiesības apturēt Darbu izpildi nav uzskatāmas par Pasūtītāja vainu un nevar būt par pamatu Uzņēmējam prasīt no Pasūtītāja jebkādu kompensāciju vai līgumsodu.

3. Līguma izpildes termiņi

3.1. Līgums stājas spēkā ar tā abpusējas parakstīšanas brīdi un ir spēkā līdz no tā izrietošo Pušu saistību pilnīgai izpildei.

3.2. Darbus izpilda atbilstoši Darbu izpildes grafikam, bet ne vēlāk kā 3 (trīs) mēnešu laikā no Līguma abpusējas parakstīšanas dienas (neskaitot tehnoloģiskos pārtraukumus, ja tādi tiek piemēroti).

3.3. Darbi tiek uzskatīti par pilnībā pabeigtiem un pieņemtiem brīdī, kad Objekts ir nodots ekspluatācijā un Puses ir parakstījušas Darbu nodošanas-pieņemšanas aktu.
4. Apdrošināšana un Darbu garantija
4.1. Uzņēmējs 5 (piecu) darba dienu laikā no Līguma abpusējas parakstīšanas dienas iesniedz Pasūtītājam atbildīgā būvniecības ieceres dokumentācijas izstrādes vadītāja un atbildīgā būvdarbu vadītāja profesionālās civiltiesiskās atbildības apdrošināšanas polises kopiju, (kā arī būvdarbu veicēja civiltiesiskās atbildības obligātās apdrošināšanas līguma kopiju) un apliecinājumu par prēmijas samaksu atbilstoši Ministru kabineta 2014.gada 19.augusta noteikumos Nr.502 “Noteikumi par būvspeciālistu un būvdarbu veicēju civiltiesiskās atbildības obligāto apdrošināšanu” noteiktajai kārtībai un apmēram. Minētais civiltiesiskās atbildības apdrošināšanas līgums jāuztur spēka visu Darbu un garantijas laiku. 
4.2. Uzņēmējs 5 (piecu) darba dienu laikā no Līguma abpusējas parakstīšanas dienas iesniedz Pasūtītājam līgumsaistību (darbu) izpildes nodrošinājumu.

4.3. Prasības līgumsaistību (darbu) izpildes nodrošinājumam: 

4.3.1. Līgumsaistību (darbu) izpildes nodrošinājuma apmērs ir 10% (desmit procenti) no līguma summas bez PVN. Gadījumā kad daļa no Līguma jau ir izpildīta, bet Līdzējiem ir jāpagarina Līguma termiņš no Uzņēmēja neatkarīgu iemeslu dēļ, tad līgumsaistību (darbu) izpildes nodrošinājuma apmērs tiek samazināts un tiek noteikts 10% apmērā no Uzņēmēja neizpildītas darbu kopsummas.

4.3.2.
Līgumsaistību (darbu) izpildes nodrošinājums ir spēkā šādā termiņā: no tā izdošanas datuma līdz visu darbu pieņemšanas-nodošanas akta parakstīšanai, minēto termiņu nosakot šādi: pie iepirkuma procedūras nolikumā paredzētā provizoriskā izpildes laika pieskaitot papildus 2 mēnešus.

4.3.3.
Līgumsaistību (darbu) izpildes nodrošinājumam ir jāatbilst šādām prasībām: Banka vai apdrošināšanas sabiedrība apņemas bez nosacījumiem un neatsaucami garantēt kā primārais saistību nesējs maksājuma (u) veikšanu pēc Pasūtītāja pirmās prasības (tas nozīmē, ka maksājums jāveic neatkarīgi no pieprasījuma pamatojuma iesniegšanas vai tā apstrīdēšanas), ko parakstījusi Pasūtītāja paraksttiesīga persona, saņemšanas, kur Pasūtītājs paziņos, ka Uzņēmējs nav nodrošinājis Līguma saistību izpildi saskaņā ar Līguma nosacījumiem un/vai tajā noteiktajos termiņos. Pasūtītājam nav nepieciešams pierādīt vai dot pamatojumu vai iemeslus savai prasībai. Banka vai apdrošināšanas sabiedrība apņemas izmaksāt Pasūtītājam pieprasīto summu ņemot vērā jebkuru prasību, kas izdarīta pirms līgumsaistību nodrošinājuma termiņa beigām.

4.3.4.
Galvojumu apdrošināšanas veids ir: neatsaucama, beznosacījumu, pirmā pieprasījuma (tas nozīmē, ka maksājums jāveic neatkarīgi no pieprasījuma pamatojuma iesniegšanas vai tā apstrīdēšanas) bankas garantijas vai apdrošināšanas sabiedrības garantijas polises oriģināls.

4.4. Uzņēmējs garantē izpildīto Darbu kvalitāti un atbilstību  šī Līguma noteikumiem un Latvijas Republikas normatīvajiem aktiem.
4.5. Darbu ietvaros veikto Darbu garantijas termiņš ir 5 (pieci) gadi no dienas, kad Darbi pabeigti un Objekts ar pieņemšanas-nodošanas aktu nodots Pasūtītājam.
4.6. Garantijas laikā Uzņēmēja pienākums ir novērst radušos defektus un nepilnības par saviem līdzekļiem, ja tie ir radušies Uzņēmēja nekvalitatīva darba rezultātā vai izmantojot nekvalitatīvu materiālu, iekārtas vai izejvielas, kā arī pieļauto kļūdu rezultātā. Gadījumā, ja šie atklātie defekti vai to novēršanas darbi ir bijuši par iemeslu citu konstrukciju, iekārtu vai materiālu bojājumiem, Uzņēmējam ir pienākums saviem spēkiem un par saviem līdzekļiem veikt visus nepieciešamos Darbus.
4.7. Par nepieciešamību novērst defektus, Pasūtītājs paziņo par to Uzņēmējam telefoniski un nosūtot pretenziju.
4.8. Pēc pretenzijas saņemšanas (pa tālruni un rakstiski), Uzņēmēja pienākums ir Pasūtītāja noteiktajā termiņā nodrošināt defektu vai nepilnību novēršanu un par izpildītiem Darbiem rakstiski paziņojot Pasūtītājam. 
4.9. Gadījumā, ja starp Pusēm rodas strīds par Uzņēmēja veikto Darbu atbilstību Līgumā noteiktajām prasībām vai Latvijas Republikā spēkā esošo normatīvo aktu un noteikumu prasībām, Darbos konstatēto defektu cēloņiem un apjomiem, tiek noteikta neatkarīgā ekspertīze, kuras slēdziens ir saistošs abām Pusēm. Šādā gadījumā ekspertīzes izdevumus sedz Uzņēmējs.
4.10. Ja Uzņēmējs neveic defektu novēršanu Pasūtītāja noteiktajā termiņā, Pasūtītājs ir tiesīgs piesaistīt citu piegādātāju veikt defektu novēršanu. Defektu novēršanas izmaksas apmaksā Uzņēmējs. Gadījumā, ja Uzņēmējs atsakās izmaksāt Pasūtītājam defektu novēršanas izmaksas, tad Pasūtītājs ir tiesīgs minētās izmaksās ieturēt no Darbu garantijas laika garantijas.
4.11. Uzņēmējs nodrošina, ka tā iegādāto materiālu ražotāju un pārdevēju garantijas dokumenti tiek nodoti Pasūtītājam.
4.12. Uzņēmējam ir pienākums pēc Objekta nodošanas ekspluatācijā iesniegt Pasūtītājam garantijas laika garantiju atbilstoši iepirkuma procedūras nolikumā un Līgumā noteiktajām prasībām.

4.13. Prasības garantijas laika garantijai:

4.13.1. Garantijas laika garantijas apmērs ir 5% (pieci procenti) no Līguma summas bez PVN.

4.13.2. Garantijas laika garantija ir spēkā šādā termiņā: 5 (pieci) gadi pēc būves nodošanas ekspluatācijā. 

4.13.3. Bankas vai apdrošināšanas sabiedrības beznosacījuma garantijas laika garantija, kas paredz apdrošināšanas atlīdzības izmaksu bezstrīdus kartībā pēc Pasūtītāja pirmās rakstiskas prasības (tas nozīmē, ka maksājums jāveic neatkarīgi no pieprasījuma pamatojuma iesniegšanas vai tā apstrīdēšanas) saņemšanas, kuru ir parakstījusi paraksttiesīga persona, un kurā paziņots, ka Uzņēmējs Līgumā paredzētajā garantijas periodā neveic atklāto būvniecības darbu defektu novēršanu. Pasūtītājam nav nepieciešams pierādīt vai dot pamatojumu vai iemeslus savai prasībai. Banka vai apdrošināšanas sabiedrība apņemas izmaksāt Pasūtītājam pieprasīto summu ņemot vērā jebkuru prasību, kas izdarīta pirms garantijas laika garantijas termiņa beigām. Jebkurš strīds sakarā ar garantijas laika garantijas nodrošinājumu tiks izskatīts attiecīgās piekritības tiesā saskaņā ar Latvijas Republikas likumdošanu.

4.13.4. Galvojumu apdrošināšanas veids ir: neatsaucama, beznosacījumu, pirmā pieprasījuma (tas nozīmē, ka maksājums jāveic neatkarīgi no pieprasījuma pamatojuma iesniegšanas vai tā apstrīdēšanas) bankas garantijas vai apdrošināšanas sabiedrības garantijas polises oriģināls.
5. UZŅĒMĒJA pienākumi un tiesības

5.1. Uzņēmēja pienākumi:
5.1.1. īstenot ar Līgumu uzņemtos darbus pilnā apjomā Līgumā noteiktajos termiņos un pienācīgā kvalitātē;

5.1.2. pirms darbu uzsākšanas pārbaudīt situāciju Objektā, lai nepieļautu kļūdas Darbu procesā un pieņemt to ar Objekta nodošanas-pieņemšanas aktu;

5.1.3. veikt Darbus kvalitatīvi, ievērojot Līgumā, Līguma pielikumos, dokumentācijā un normatīvajos aktos noteiktās prasības un nosacījumus;

5.1.4. ja nepieciešams, patstāvīgi organizēt un saskaņot Darbus ar visām atbildīgajām institūcijām, kā arī ar juridiskajām un/vai fiziskajām personām;

5.1.5. Darbu izpildē izmantot Līguma pielikumos norādītos sertificētus un kvalitatīvus materiālus un iekārtas;

5.1.6. visu pielietojamo izstrādājumu un iekārtu tehniskie parametri, pirms to iebūves/uzstādīšanas, jāsaskaņo ar Pasūtītāju;

5.1.7. pēc Pasūtītāja pieprasījuma sniegt informaciju par darbos pielietojamiem galvenajiem materiāliem. Informācija jānorāda materiāla marka, ražotājs, atbilstības apliecinājums utt. 
5.1.8. savlaicīgi un Līgumā noteiktā kārtībā izskatīt visus no Pasūtītāja saņemtos paziņojumus, pieprasījumus, iesniegumus, vēstules un priekšlikumus, un sniegt atbildes;
5.1.9. Darbu veikšanas procesā ievērot darba aizsardzības, ugunsdrošības noteikumus un uzņemties pilnu atbildību par jebkādiem minēto noteikumu pārkāpumiem un to izraisītām sekām;
5.1.10. nodrošināt darba aizsardzības pasākumus Objektā, tai skaitā darbinieku instruēšanu par visu tehnisko iekārtu ekspluatāciju, kā arī veikt visas citas Latvijas Republikas normatīvajos aktos paredzētās darbības saskaņā ar normatīvajiem aktiem par darba aizsardzību;
5.1.11. nodrošināt Objektā strādājošos ar nepieciešamajiem darba aizsardzības līdzekļiem;
5.1.12. nodrošināt darbu laikā Pasūtītājam brīvu un drošu piekļūšanu Objektam;
5.1.13. nodrošināt tīrību Objektā, regulāru būvgružu izvešanu no Objekta uz sava rēķina;
5.1.14. apmaksāt rēķinus par komunālajiem pakalpojumiem ar objekta uzturēšanu būvdarbu veikšanas procesā saistītiem izdevumiem, patērēto elektroenerģiju un ūdeni (veikt uzskaiti uzstādot atsevišķas ūdens un elektroenerģijas uzskaites ierīces) (ja attiecās);
5.1.15. par saviem līdzekļiem piegādāt darbiem  nepieciešamos materiālus, konstrukcijas un iekārtas, kā arī nodrošināt to apsardzi darbu izpildes laikā;
5.1.16. ne vēlāk kā 5 (piecu) darba dienu laikā rakstiski ziņot Pasūtītājam par visiem apstākļiem, kas atklājušies Darbu izpildes procesā un var radīt šķēršļus turpmākai Darbu kvalitatīvai un savlaicīgai izpildei;
5.1.17. pēc Pasūtītāja pieprasījuma Darbu izpildes laikā organizēt darba sapulces, pieaicinot Pasūtītāja pārstāvjus un nepieciešamības gadījumā arī citus pārstāvjus;

5.1.18. normatīvajos aktos noteiktajā kārtībā izstrādāt, kārtot Darbu veikšanas izpilddokumentāciju visā Darbu veikšanas laikā;

5.1.19. ja Līgums tiek vienpusēji izbeigts, nekavējoties pārtraukt Darbus, par ko tiek sastādīts Darbu nodošanas - pieņemšanas akts, atstāj darba vietu drošībā un kārtībā;
5.1.20. nodrošināt Darbu vadīšanu, ko veic Uzņēmēja piedāvājumā norādītais: atbildīgais darbu vadītājs ****.
5.1.21. patstāvīgi organizēt savu nolīgto apakšuzņēmēju darbs un jādod nepieciešamie norādījumi un uzdevumi atbilstoši Tehniskajai specifikācijai, kā arī jāveic izpildīto Darbu kontrole un pieņemšana. Norēķinus ar apakšuzņēmējiem Uzņēmējs kārto patstāvīgi. Uzņēmējs ir atbildīgs par apakšuzņēmēju veikumu tādā pat apmērā kā pats ir atbildīgs saskaņā ar Līgumu;

5.1.22. Uzņēmējam ir pienākums pēc Pasūtītāja pieprasījuma sniegt Pasūtītajam informāciju par norēķiniem ar darbu izpildē iesaistītajiem apakšuzņēmumiem. Uzņēmējam ir pienākums nodrošināt laicīgu samaksas veikšanu visiem darbu izpildē iesaistītajiem apakšuzņēmējiem par faktiski izpildītajiem un no Pasūtītāja puses apmaksātajiem darbiem. Ar laicīgu norēķināšanos ir saprotama samaksa 60 dienu laikā pēc veikto darbu pabeigšanas un apakšuzņēmēja rēķina saņemšanas par attiecīgo darbu veikšanu. Uzņēmējam ir pienākums līgumos ar apakšuzņēmējiem iekļaut noteikumus izpildīto darbu pieņemšanai, kas atbilst šī līguma noteikumiem attiecībā uz izpildīto darbu ikmēneša pieņemšanu, attiecībā uz pretenziju iesniegšanas termiņu un sekām, kā arī attiecībā uz termiņu konstatēto defektu novēršanai. Pasūtītājam nav pienākuma kontrolēt ar apakšuzņēmēju noslēgtā līguma atbilstību šā punkta prasībām.

5.1.23. veikt citus šajā Līgumā, Līguma pielikumos vai normatīvos aktos noteiktos pienākumus vai darbības.

5.2. Uzņēmēja tiesības:
5.2.1. Līgumā noteiktajā kārtībā saņemt samaksu par atbilstoši Līguma nosacījumiem veiktajiem un pieņemtajiem Darbiem;

5.2.2. Līgumā noteiktajā kārtībā nodot Pasūtītājam Darbus Līgumā noteiktā termiņa;

5.2.3. nepieciešamības gadījumā pieprasīt no Pasūtītāja Līguma izpildei nepieciešamo informāciju vai dokumentāciju;

5.2.4. lūgt Pasūtītājam tehnoloģisko pārtraukumu, ja ir iestājušies Līgumā noteiktie gadījumi.

6. Apakšuzņēmēju un personāla nomaiņas un piesaistes kārtība

6.1. Uzņēmējs nav tiesīgs bez saskaņošanas ar Pasūtītāju veikt piedāvājumā norādītā personāla un apakšuzņēmēju nomaiņu. Uzņēmējam ir pienākums saskaņot ar Pasūtītāju papildu personāla iesaistīšanu iepirkuma līguma izpildē.

6.2. Pasūtītājs nepiekrīt piedāvājumā norādītā personāla nomaiņai gadījumos, kad piedāvātais personāls neatbilst iepirkuma procedūras dokumentos personālam izvirzītajām prasībām vai tam nav vismaz tādas pašas kvalifikācijas un pieredzes kā personālam, kas tika vērtēts, nosakot saimnieciski visizdevīgāko piedāvājumu.

6.3. Pasūtītājs nepiekrīt piedāvājumā norādītā apakšuzņēmēja nomaiņai, ja pastāv kāds no šādiem nosacījumiem:

6.3.1. piedāvātais apakšuzņēmējs neatbilst iepirkuma procedūras dokumentos apakšuzņēmējiem izvirzītajām prasībām;

6.3.2. tiek nomainīts apakšuzņēmējs, uz kura iespējām iepirkuma procedūrā izraudzītais pretendents balstījies, lai apliecinātu savas kvalifikācijas atbilstību paziņojumā par līgumu un iepirkuma procedūras dokumentos noteiktajām prasībām, un piedāvātajam apakšuzņēmējam nav vismaz tādas pašas kvalifikācijas, uz kādu iepirkuma procedūrā izraudzītais pretendents atsaucies, apliecinot savu atbilstību iepirkuma procedūrā noteiktajām prasībām, vai tas atbilst Publisko iepirkumu likuma 42. panta otrajā daļā minētajiem pretendentu izslēgšanas iemesliem (izņemot otrās daļas 8. un 9.punktu);

6.3.3. piedāvātais apakšuzņēmējs, kura veicamo būvdarbu vai sniedzamo pakalpojumu vērtība ir vismaz 10 000 euro, atbilst Publisko iepirkumu likuma 42. panta otrajā daļā minētajiem pretendentu izslēgšanas iemesliem (izņemot otrās daļas 8. un 9.punktu);

6.4. apakšuzņēmēja maiņas rezultātā tiktu izdarīti tādi grozījumi pretendenta piedāvājumā, kuri, ja sākotnēji būtu tajā iekļauti, ietekmētu piedāvājuma izvēli atbilstoši iepirkuma procedūras dokumentos noteiktajiem piedāvājuma izvērtēšanas kritērijiem.

6.5. Pasūtītājs nepiekrīt jauna apakšuzņēmēja piesaistei gadījumā, kad šādas izmaiņas, ja tās tiktu veiktas sākotnējā piedāvājumā, būtu ietekmējušas piedāvājuma izvēli atbilstoši iepirkuma procedūras dokumentos noteiktajiem piedāvājuma izvērtēšanas kritērijiem.

6.6. Pasūtītājs pieņem lēmumu atļaut vai atteikt Uzņēmēja personāla vai apakšuzņēmēju nomaiņu vai jaunu apakšuzņēmēju iesaistīšanu iepirkuma līguma izpildē iespējami īsā laikā, bet ne vēlāk kā piecu darbdienu laikā pēc tam, kad saņēmis visu informāciju un dokumentus, kas nepieciešami lēmuma pieņemšanai.

6.7. Pēc iepirkuma līguma slēgšanas tiesību piešķiršanas un ne vēlāk kā uzsākot iepirkuma līguma izpildi, Uzņēmējs iesniedz iesaistīto apakšuzņēmēju (ja tādus plānots iesaistīt) sarakstu, kurā norāda apakšuzņēmēja nosaukumu, kontaktinformāciju un to pārstāvēttiesīgo personu, ciktāl minētā informācija ir zināma. Sarakstā norāda arī apakšuzņēmēju apakšuzņēmējus. Iepirkuma līguma izpildes laikā Uzņēmējs paziņo Pasūtītājam par jebkurām minētās informācijas izmaiņām, kā arī papildina sarakstu ar informāciju par apakšuzņēmēju, kas tiek vēlāk iesaistīts  pakalpojumu sniegšanā.

6.8. Uzņēmējs ir atbildīgs par Darbu izpildi, ko veic tā Apakšuzņēmēji un apakšuzņēmēju apakšuzņēmēji.

7. PASŪTĪTĀJA pienākumi un tiesības

7.1. Pasūtītāja pienākumi: 

7.1.1. līdz Darbu uzsākšanai apņemas sagatavot Uzņēmējam visas Darbu izpildei nepieciešamās teritorijas un nodrošināt Uzņēmējam iespēju pieslēgties pie Pasūtītāja komunikācijām, piederumiem un citiem nosacījumiem, kas nepieciešami Uzņēmējam Darbu veikšanai;

7.1.2. ievērot Līguma un spēkā esošo normatīvo aktu nosacījumus, kā arī atbildīgo valsts un pašvaldības iestāžu prasības;

7.1.3. pārbaudīt Uzņēmēja iesniegto Līguma 4.sadaļā minēto dokumentu atbilstību Līguma un Līguma pielikumu prasībām. Gadījumā, ja Uzņēmēja iesniegtais Līguma 4.sadaļā minētais dokuments neatbilst Līguma un Līguma pielikumu prasībām, tad Pasūtītājs pieprasa Uzņēmēju 3 (trīs) darba dienu laikā atkārtoti iesniegt Līguma un Līguma pielikumu prasībām atbilstošu dokumentu;

7.1.4. savlaicīgi un Līgumā noteiktā kārtībā izskatīt visus no Uzņēmēja saņemtos paziņojumus, pieprasījumus, iesniegumus, vēstules un priekšlikumus, un sniegt atbildes;

7.1.5. nodrošināt Uzņēmējam pieeju Objektam visu Līguma darbības laiku;

7.1.6. nozīmēt Objektā savu pilnvaroto pārstāvi – Daugavpils valstspilsētas pašvaldības iestādes "Komunālās saimniecības pārvalde" Tehniskās nodaļas Īpašumu apsaimniekošanas speciāliste ****, darbu izpildes, to kvalitātes un atbilstības Līgumam uzraudzīšanai un informācijas apmaiņas nodrošināšanai;
7.1.7. pieņemt Uzņēmēja atbilstoši Līgumam, tā pielikumu un normatīvajiem aktiem izpildītos Darbus un samaksāt par izpildītajiem Darbiem Līguma noteiktajā kārtībā;

7.1.8. izvērtēt Uzņēmēja lūguma par tehnoloģisko pārtraukumu pamatotību atbilstoši Līguma nosacījumiem;

7.1.9. veikt citus šajā Līgumā, Līguma pielikumos vai normatīvos aktos noteiktos pienākumus vai darbības.
7.2. Pasūtītāja tiesības:
7.2.1. nepieņemt Darbus ar Darbu izpildes aktu vai Darbu nodošanas – pieņemšanas aktu līdz trūkumu novēršanas brīdim, rakstiski informējot par to Uzņēmēju, ja Pasūtītājam rodas pretenzijas par sniegto Darbu kvalitāti un/vai apjomu.
7.2.2. ne biežāk kā reizi nedēļā pieprasīt un ne vēlāk kā 3 (trīs) darba dienu laikā no pieprasījuma brīža saņemt no Uzņēmēja rakstveida ziņas par Darbu izpildes gaitu un atbilstību termiņiem;

7.2.3. dot Uzņēmējam saistošus norādījumus attiecībā uz Līguma izpildi;

7.2.4. iegūt trešo personu atzinumus par Līguma izpildes gaitu vai rezultātu, ja tas nepieciešams Līgumā paredzēto saistību izpildes pārbaudei;

7.2.5. veikt Darbu izpildes kontroli. Pasūtītāja veiktā Darbu izpildes kontrole vai Uzņēmēja izpildīto Darbu pārbaude nevar būt par pamatu Līgumā vai ar likumu noteiktās Uzņēmēja atbildības par neatbilstoši izpildītiem Darbiem samazināšanai;
7.2.6. apturēt Darbu izpildi, ja Uzņēmējs vai tā personāls neievēro uz Darbu izpildi attiecināmos normatīvos aktus vai Līguma, Līguma pielikumu nosacījumus. Darbus Uzņēmējs ir tiesīgs atsākt, saskaņojot to ar Pasūtītāju, pēc konstatētā pārkāpuma novēršanas. Uzņēmējam nav tiesību uz Darbu izpildes termiņa pagarinājumu sakarā ar šādu Darbu apturēšanu. 
7.2.7. Finansējuma trūkuma dēļ Pasūtītājam ir tiesības  apturēt Darbu izpildi. Darbu apturēšanas gadījumā, Puses veic grozījumus Darbu izpildes grafikā, grozot tikai Darbu izpildes ilgumu. Pasūtītāja  tiesības  apturēt Darbu izpildi nav uzskatāmas par  Pasūtītāja  vainu un nevar būt par pamatu Uzņēmējam prasīt  no Pasūtītāja jebkādu kompensāciju. 
8. Darbu pieņemšana – nodošana

8.1. Uzņēmējs Darbus uzsāk, paveic un Līgumam un normatīvajiem aktiem atbilstošā kvalitātē nodod Pasūtītājam saskaņā ar šī Līguma un tā pielikumu nosacījumiem un atbilstoši spēkā esošo normatīvo aktu prasībām. 
8.2. Darbi uzskatami par izpildītiem un Iekārtas par piegādātām un nodotam Pasūtītājam ar brīdi, kad puses parakstījušas Darbu pieņemšanas-nodošanas aktu. Aktam pievieno Iekārtu tehnisko dokumentāciju un citu tehniskajā specifikācijā noteikto dokumentāciju, ja tā nav iesniegta Pasūtītājam iepriekš.
8.3. Darbu pieņemšanas – nodošanas akta parakstīšana neatbrīvo Uzņēmeju no atbildības par slēptiem defektiem, akta parakstīšanas laikā nekonstatētiem trūkumiem, par kuriem Uzņemējs ir pilnībā materiāli atbildīgs. 

9. Pušu atbildība

9.1. Puses atbild viena otrai saskaņā ar Līgumu un Latvijas Republikas normatīvajos aktos noteikto. Puses ir savstarpēji atbildīgas  par neuzmanības vai ļaunprātīgas rezultātā otrai Pusei nodarītajiem zaudējumiem, tajā skaitā par savu darbinieku vai pilnvaroto personu neuzmanības vai ļaunprātības rezultātā otrai Pusei nodarītajiem zaudējumiem. Negūtā  peļņa Pusēm nav jāatlīdzina. 

9.2. Uzņēmējs apliecina, ka ir veicis visas nepieciešamās darbības un aprēķinus, kas nodrošina Darbu veikšanu par Līgumcenu, un Uzņēmējs apliecina, ka finanšu piedāvājumā ir iekļauti visi Līguma mērķa sasniegšanai nepieciešamie un derīgie darbi un materiāli ar visiem riskiem, tai skaitā iespējamiem sadārdzinājumiem, kuri nepieciešami pilnīgai Darbu veikšanai, lai nodrošinātu Darbu izpildi atbilstoši Līguma noteikumiem. Visi Darbi, par kuriem Uzņēmējs bija informēts, bet nav ievērtēti Līgumcenā, tiek veikti uz Uzņēmēja rēķina.
9.3. Uzņēmējs ir pilnā mērā materiāli atbildīgs par savu darbaspēku, tā tehnisko nodrošinājumu, darbinieku kvalifikāciju un darba procesā pielietoto materiālu un iekārtu kvalitāti. Uzņēmējs ir atbildīgs par to, lai visi materiāli tiktu izmantoti un uzstādīti saskaņā ar ražotāja noteiktajiem uzstādīšanas noteikumiem un tehnoloģiju.

9.4. Uzņēmējs uzņemas pilnu atbildību par mantiskajiem zaudējumiem, kas var rasties Pasūtītājam vai trešajām personām, Uzņēmējam veicot šajā Līgumā paredzētos Darbus un apņemas patstāvīgi atrisināt visas pretenzijas un prasībās, kādas šajā sakarā izvirza trešās personas vai Pasūtītājs.  

9.5. Puses ir savstarpēji atbildīgas par sniegto ziņu patiesumu un pilnību.  

9.6. Ja Uzņēmējs Līgumā noteiktajā termiņā neiesniedz Līguma 4.sadaļā minēto dokumentu/-us vai iesniegtais dokuments/-i neatbilst Līguma un Līguma pielikumu prasībām un pēc Pasūtītāja prasības Uzņēmējs 3 (trīs) darba dienu laikā atkārtoti nav iesniedzis Līguma un Līguma pielikumu prasībām atbilstošu dokumentu/us, tad Pasūtītājs ir tiesīgs piemērot līgumsodu 0,5 % (nulle komats pieci procenti) apmērā no Uzņēmēja piedāvātās Līgumcenas par katru kavējuma dienu, bet ne vairāk kā 10 % (desmit procenti) no Līgumcenas.

9.7. Ja Uzņēmējs savlaicīgi nepagarina iesniegto Līguma 4.sadaļā minēto dokumentu un neiesniedz iepriekšminēto faktu apliecinošu dokumentu, Pasūtītājs ir tiesīgs piemērot līgumsodu 0,5 % (nulle komats pieci procenti) apmērā no Uzņēmēja piedāvātās Līgumcenas par katru kavējuma dienu, bet ne vairāk kā 10 % (desmit procenti) no Līgumcenas.

9.8. Ja Uzņēmējs nokavē Darbu grafikā paredzēto darbu izpildes termiņu, Pasūtītājs, veicot Līgumā paredzēto kārtējo norēķinu, no Uzņēmējam izmaksājamās summas var ieturēt līgumsodu 0,5% (nulle komats pieci procenti) apmērā no attiecīgā kalendārā mēneša ietvaros nepaveikto darbu summas par katru nokavēto dienu, bet ne vairāk kā 10 % (desmit procenti) no Līgumcenas.
9.9. Ja Uzņēmējs nepabeidz Darbus Līgumā noteiktajā termiņā, t.sk. Objekts termiņā nav nodots ekspluatācijā Uzņēmēja vainas dēļ, tad Pasūtītājs ir tiesīgs piemērot līgumsodu 0,5 % (nulle komats pieci procenti) apmērā no Uzņēmēja piedāvātās Līgumcenas par katru Darbu izpildes kavējuma dienu, bet ne vairāk kā 10 % (desmit procenti) no Līgumcenas.

9.10. Ja Uzņēmējs pārkāpj Līguma noteikumus un normatīvo aktu prasības, Pasūtītājs ir tiesīgs ieturēt no Uzņēmēja līgumsodu 500,00 EUR (pieci simti euro) par katru konstatēto pārkāpumu.

9.11. Ja Pasūtītājs bez pamatojuma neveic samaksu Līgumā noteiktajā termiņā, tad Uzņēmējs ir tiesīgs piemērot līgumsodu 0,5 % (nulle komats pieci procenti) apmērā no nokavētā maksājuma summas par katru kavējuma dienu, bet ne vairāk kā 10 % (desmit procenti) no Līgumcenas.

9.12. Uzņēmējs maksā Līgumā noteikto līgumsodu vai atlīdzina zaudējumus Pasūtītājam vai Pasūtītājs tos atskaita no tuvākā paredzētā maksājuma Uzņēmējam vai ietur no Līguma saistību izpildes nodrošinājuma.

9.13. Līgumsoda samaksa neatbrīvo Puses no pienākuma izpildīt Līgumā noteiktās saistības.

9.14. Ja Uzņēmējs Līguma izpildē nepilda/neievēro citas Līguma, Līguma pielikumos noteiktās prasības vai saistības, vai nepilda/neievēro Pasūtītāja rakstiskos paziņojumus, vai pārkāpj Latvijas Republikā spēkā esošos normatīvos aktus, Pasūtītājs ir tiesīgs piemērot Uzņēmējam līgumsodu 100,00 EUR (viens simts euro 00 centi) apmērā par katru konstatēto pārkāpumu. Par katru nākamo identisku (līdzīgs iepriekš veiktam pārkāpumam) Uzņēmēja pārkāpumu Pasūtītājs ir tiesīgs piemērot Uzņēmējam līgumsodu 500,00 EUR (pieci simti euro 00 centi) apmērā.

10. Nepārvarama vara

10.1. Puses tiek atbrīvotas no atbildības par Līguma pilnīgu vai daļēju neizpildi, ja šāda neizpilde radusies nepārvaramas varas apstākļu rezultātā, kuru darbība sākusies pēc Līguma noslēgšanas un kurus nevarēja iepriekš ne paredzēt, ne novērst. Pie nepārvaramas varas un ārkārtēja rakstura apstākļiem pieskaitāmi: stihiskas nelaimes, avārijas, katastrofas, epidēmijas, epizootijas, kara darbība, nemieri, blokādes, valsts varas un pārvaldes institūciju lēmumi.

10.2. Pusei, kas atsaucas uz nepārvaramas varas apstākļiem, nekavējoties par to rakstveidā jāpaziņo otrai Pusei. Ziņojumā jānorāda, kādā termiņā, pēc Puses uzskata, ir iespējama un paredzama Līgumā paredzēto saistību izpilde, un, pēc otras Puses pieprasījuma, šādam ziņojumam ir jāpievieno izziņa, kuru izsniegusi kompetenta institūcija un kura satur minēto ārkārtējo apstākļu darbības apstiprinājumu un to raksturojumu. Ja netiek izpildītas minētās prasības, attiecīgā Puse nevar atsaukties uz nepārvaramas varas apstākļiem kā savu līgumsaistību nepienācīgas izpildes pamatu.

10.3. Gadījumā, ja rodas nepārvaramas varas apstākļi, kas ietekmē šī Līguma izpildes termiņus, bet Līgums tomēr var tikt izpildīts, Puses saskaņo savu turpmāko rīcību par Līguma izpildi un izpildes termiņiem. Ja nepārvaramas varas apstākļi turpinās ilgāk par vienu mēnesi, Pusēm ir tiesības vienpusēji izbeigt šī Līguma darbību, veicot norēķinu par Uzņēmēja faktiski padarīto Darbu. Šajā  gadījumā neviena no Pusēm  nav tiesīga prasīt tādējādi radušos zaudējumu atlīdzību.  

11. Līguma grozīšana, tehnoloģiskais pārtraukums

11.1. Puses, savstarpēji vienojoties, ir tiesīgas izdarīt izmaiņas Līgumā, ievērojot Publisko iepirkumu likuma 61.pantā noteikto attiecībā uz grozījumu veikšanu Līgumā. Līguma grozījumi ir pieļaujami, ja tie nemaina Līguma vispārējo raksturu. Ikviena Līguma izmaiņa tiek noformēta rakstveida un tā stājas spēkā pēc tam, kad to ir parakstījušas abas Puses. Jebkuras izmaiņas vai papildinājumi Līguma kļūst par šī Līguma neatņemamu sastāvdaļu.
11.2. Par Līgumcenas izmaiņu pamatojumu no Uzņēmēja puses nevar tikt uzskatītas jebkādas atsauces uz nepilnīgi veiktiem aprēķiniem tāmēs. Uzņēmējs nevar atsaukties uz apstākļiem, kas Uzņēmējam bija jāievērtē līdz piedāvājuma iesniegšanai, piedaloties Iepirkuma procedūrā.

11.3. Tehnoloģiskais pārtraukums ir periods, kad Uzņēmējs, no viņa neatkarīgu, objektību iemeslu dēļ ar Pasūtītāju saskaņotā periodā, neatrodas Objektā un neveic būvdarbus.
11.3.1. Pēc Pušu rakstiskas vienošanās var tikt paredzēts tehnoloģiskais pārtraukums un Līguma termiņa pagarinājums, ja:
11.3.1.1. konkrētu darbu izpildi tieši ietekmē nelabvēlīgi klimatiskie apstākļi vai citi no Pasūtītāja  un Uzņēmēja neatkarīgi apstākļi, atbilstoši būvspeciālistu atzinumam;
11.3.1.2. kompetenta valsts vai pašvaldības institūcija, Pasūtītājs ir kavējis vai apturējis Darbu veikšanu no Uzņēmēja neatkarīgu iemeslu dēļ;
11.3.1.3. Objektā tiek veikti avārijas darbi, proti, darbi, lai novērstu iepriekš neplānotus inženierkomunikāciju vai citus bojājumus, kas var izsaukt cilvēku nelaimes gadījumus vai materiālus zaudējumus;
11.3.1.4. Līguma izpildes termiņa pagarināšana ir nepieciešama, lai nodrošinātu citu infrastruktūras projektu realizāciju.
11.3.2. Uzņēmumam nav tiesību uz tehnoloģisko pārtraukumu, ja atrunātais šķērslis radies Darbu izpildes gaitā, kad Darbu pabeigšana Uzņēmēja dēļ jau atpalikusi no termiņa, kas noteikts saskaņā ar līgumu.
11.3.3. Tehnoloģisko pārtraukumu aprēķina tikai un vienīgi uz to laika posmu, kurā eksistē minētais šķērslis. Uzņēmējam jādara viss iespējamais, lai līdz minimumam samazinātu tehnoloģisko pārtraukumu.
11.3.4. Pārtraukumu Uzņēmējam jāprasa nekavējoties un tiklīdz attiecīgais kavējošais apstāklis ir iestājies. Ja Uzņēmējam ir ziņas, ka kavējošais apstāklis vēl tikai var iestāties, taču šāda notikuma iestāšanās ticamības pakāpe ir pietiekami augsta, Uzņēmējam nekavējoties jādara Pasūtītājam zināms arī tas. Vienlaikus Uzņēmējam jāiesniedz arī citi Līgumā noteiktie paziņojumi un paskaidrojošā informācija attiecībā uz šo prasījumu, kas ir būtiska saistībā ar šo notikumu vai apstākļiem. Rakstisks paziņojums iesniedzams pēc iespējas ātrāk un ne vēlāk kā 5 (piecas) darba dienas kopš brīža, kad Uzņēmējs ir uzzinājis, vai viņam vajadzēja uzzināt par šo notikumu vai apstākļiem. Ja Uzņēmējs šo 5 (piecu) darba dienu laikā klusē, Uzņēmējs zaudē tiesības atsaukties uz šiem apstākļiem, izpildes laiks netiek pagarināts un Pasūtītājs ir atbrīvots no jebkādas atbildības saistībā ar šo prasījumu.
11.3.5. Ja vien likumā vai citā normatīvajā aktā nav norādīts tieši pretējais, jebkura Līguma izpildes pārtraukšanas nepieciešamība tehnoloģiskā pārtraukuma gadījumā pierādīšanas nasta gulstas uz Uzņēmēju. 
11.3.6. Pats par sevi tehnoloģiskais pārtraukums nemaina nekādus citus Līguma nosacījumus un jebkurā gadījumā Uzņēmējam ir pienākums pildīt visas tās Līguma saistības, kas kavējošam apstāklim pastāvot ir iespējamas un ciktāl tās ir iespējamas.
11.3.7. Pasūtītājs ir tiesīgs lūgt Darbu izpildes tehnoloģisko pārtraukumu, ja darbu izpilde traucē citu Līgumu izpildi esošajā teritorijā vai Līguma izpildes turpināšana ir neiespējama citu pamatotu, objektīvu un iepriekš neparedzamu apstākļu dēļ.
11.3.8. Tehnoloģiskais pārtraukums netiek ieskaitīts kopējā Līguma izpildes termiņā. 
11.3.9. Izmaksas kas rodas tehnoloģiskā pārtraukuma laikā un saistītas ar objekta uzturēšanu, jāsedz Uzņēmējam.
11.3.10. Tehnoloģisko pārtraukumu atkarībā no situācijas noformē ar vienošanos, aktu, vai ierakstu būvdarbu žurnālā.
12. Līguma izbeigšana un darbu pārtraukšana

12.1. Pasūtītājs ir tiesīgs vienpusēji izbeigt šo Līgumu, paziņojot par to Uzņēmējam rakstveidā un neatlīdzinot zaudējumus, šādos gadījumos:

12.1.1. Uzņēmējs kavē Darbu uzsākšanas  termiņu vairāk  kā par  10 (desmit) darba dienām, Līgums tomēr netiek izbeigts, ja Uzņēmējs pierāda, ka nav vainojams pie neuzsākšanas noteiktajā termiņā;

12.1.2. Uzņēmējam pasludināts maksātnespējas process, apturētā tā saimnieciskā darbība vai tas tiek likvidēts;

12.1.3. Uzņēmējs pēc Pasūtītāja  rakstveida brīdinājuma saņemšanas  un tajā norādīto pārkāpumu novēršanas atkārtoti ir pieļāvis brīdinājuma minētos Līguma noteikumu  pārkāpumus un/vai ignorē Pasūtītāja brīdinājumu un prasību par pārkāpumu novēršanu;

12.1.4. tiek veiktas piespiedu darbības no  trešo personu puses, ka rezultātā tiek apķīlāta (aprakstīta) Uzņēmēja manta, uzlikts liegums rīcībai ar banku kontiem, uzlikts liegums kustamām mantām un nekustamajam īpašumam valsts publiskajos reģistros;

12.1.5. Uzņēmējs Darbu izpildi veic neatbilstoši Līguma, Līguma pielikumu, Latvijas būvnormatīvu vai Latvijas Republikas spēkā esošo normatīvo aktu prasībām.

12.2. Pasūtītājam ir tiesības vienpusēji atkāpties no līguma izpildes, ja Līgumu nav iespējams izpildīt tādēļ, ka Līguma izpildes laikā ir piemērotas starptautiskās vai nacionālās vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas

12.3. Uzņēmējam ir pienākums pārtraukt Darbu izpildi ar Pasūtītāja paziņojuma par Līguma izbeigšanu saņemšanas brīdi. Līguma izbeigšanas gadījumā, veicot galīgo norēķinu Pasūtītājs samaksā Uzņēmējam par līdz paziņojuma saņemšanas dienai izpildītajiem Darbiem, izmantotajiem materiāliem un piegādātajām iekārtām. Pēc Darbu pārtraukšanas, Uzņēmējam jāatstāj Objekts 7 (septiņu) kalendāro dienu laikā, aizvācot savas mantas, instrumentus, izvedot būvgružus un atstājot Objektu sakārtotā vidē. 

12.4. Gadījumā, ja Līgums tiek izbeigts Uzņēmēja vainas dēļ Līguma 12.1.punktā paredzētajos gadījumos, Pasūtītājs ir tiesīgs ieturēt līguma saistību izpildes nodrošinājuma summu pilnā apmērā.

12.5. Jebkura Puse var izbeigt šī Līguma darbību 30 (trīsdesmit) dienas pēc rakstveida brīdinājuma iesniegšanas otrai Pusei, ja otra Puse nav pildījusi savus pienākumus un nav novērsusi savu Līguma noteikumu pārkāpumu 30 (trīsdesmit) dienu laikā kopš rakstiska brīdinājuma saņemšanas.

12.6. Līgums var tikt izbeigts Pusēm rakstiski vienojoties.

12.7. Ja līgumu izbeidz pirms termiņa, līgumslēdzējpuses veic galējo norēķinu par faktiski izpildītajiem un Pasūtītāja pieņemtajiem darbiem 10 darbdienu laikā no dienas, kad līgumslēdzējpuses ir parakstījušas aktu par faktiski izpildītajiem darbiem, ja Uzņēmējs ir iesniedzis līguma noteikumiem un šajā punktā minētajam aktam atbilstošu rēķinu. Ja līgumslēdzējpušu starpā līdz līguma izbeigšanas dienai pastāv strīds par faktiski izpildītajiem darbiem (tai skaitā to apjomiem), minētajā aktā iekļauj tikai tos faktiski izpildītos darbus, par kuru izpildi līgumslēdzējpusēm nav domstarpību. Līgumslēdzējpuses strīdu risina šajā Līgumā noteiktajā kārtībā.

13. Īpašuma tiesības un konfidencialitāte

13.1. Uzņēmēja Līguma ietvaros izstrādātie, piegādātie un uzstādītie materiāli/iekārtas ir nododami Pasūtītājam un Uzņēmējs nodod Pasūtītājam visas savas mantiskās tiesības uz tiem un to izmantošanu.

13.2. Pasūtītājam īpašuma tiesības uz Objektu tiek saglabātas visu darbu izpildes laiku, īpašuma tiesības uz visiem izmantotajiem materiāliem/iekārtām tiek nodotas vienlaicīgi ar attiecīgo Darbu nodošanas-pieņemšanas aktu.

13.3. Visa informācija un dokumentācijas, kuru Uzņēmējs saņem no Pasūtītāja vai iegūst Darbu izpildes procesā, ir izmantojama vienīgi Darbu izpildei. Tās izmantošana citiem mērķiem ir pieļaujama vienīgi ar Pasūtītāja rakstisku piekrišanu katrā atsevišķā gadījumā.

13.4. Visa informācija un dokumentācija, kuru Pasūtītājs saņem no Uzņēmēja vai iegūst Darbu izpildes procesā, ir izmantojama vienīgi Darbu izpildei. 

14. Strīdu izskatīšanas kārtība

14.1. Jebkurš strīds, domstarpība vai prasība, kas izriet no Līguma, kas skar tā pārkāpšanu, izbeigšanu vai spēkā neesamību, starp Pusēm tiek risināta sarunu ceļā. 

14.2. Ja vienošanās starp Pusēm sarunu ceļā netiek panākta, tad strīds tiek izšķirts Latvijas Republikas tiesā normatīvajos aktos noteiktajā kārtībā.
15. Noslēguma noteikumi

15.1. Jebkuri Līguma grozījumi vai papildinājumi, būs spēkā tikai tad, ja tie būs motivēti saskaņā ar Publisko iepirkumu likumu un citām tiesību normām, sagatavoti rakstiskā veidā un abu Pušu parakstīti. 

15.2. Ja kāds no Līguma punktiem neparedzētu apstākļu dēļ tiek atzīts par spēkā neesošu vai likumam neatbilstošu, tas neietekmē citu Līgumā pielīgto saistību izpildi, kuras netiek skartas sakarā ar šīm izmaiņām. 

15.3. Tās Līguma attiecības, kuras nav atrunātas šī Līgumā tekstā, tiek regulētas saskaņā ar Latvijas Republikas normatīvajiem aktiem. 

15.4. Nevienai no pusēm nav tiesību  nodot šajā Līgumā  noteiktās  saistības trešajai personai bez otras Puses  rakstiskas piekrišanas. Pasūtītājs, Līguma izpildes laikā rodoties  attiecīgai situācijai, izvērtēs, vai Līguma  izpildes tiesību nodošana trešajai personai ir tiesiski pieļaujama un nerada Publisko iepirkumu regulējuma pārkāpumu. 

15.5. Šī Līguma noteikumi ir saistoši Pusēm  un pilnā apmērā pāriet uz Pušu tiesību un saistību pārņēmējiem. 

15.6. Par tādu Darbu izpildi, kuru izpildes gaitā Uzņēmējs ir patvaļīgi atkāpies no Līguma noteikumiem, Uzņēmējs atlīdzību nesaņem.

15.7. Ja kādai no Pusēm tiek mainīts juridiskais statuss vai paraksta tiesības, vai adrese, tā nekavējoties, ne vēlāk kā 7 (septiņu) kalendāro dienu laikā, rakstiski par to paziņo otrai Pusei. Ja kāda no Pusēm neinformē otru Pusi par savu rekvizītu maiņu šajā Līgumā noteiktajā termiņā, tas uzņemas atbildību par visiem zaudējumiem, kas šajā sakarā varētu rasties otrai Pusei. 

15.8. Līgums ir sagatavots un parakstīts divos eksemplāros ar visiem Līgumā minētajiem Līguma pielikumiem, pa 1 eksemplāram katrai Pusei, ar vienādu juridisko spēku un ir saistošs Pusēm no tā parakstīšanas brīža./Līgums sagatavots elektroniski un parakstīts ar drošu elektronisko parakstu, kas satur laika zīmogu. Līguma abpusējas parakstīšanas datums ir pēdējā parakstītā laika zīmoga datums.

15.9. Puses  apstrādā  otras Puses darbinieku personu personas datus, kas Pusei kļuvuši zināmi Līguma noslēgšanas un izpildes procesā, tikai Līguma 1.1.punktā paredzētajam nolūkam un tādā apjomā, kas nepieciešams šī Līguma noteikumu izpildei. Puses īsteno organizatoriskus un tehniskus drošības pasākumus ar mērķi nodrošināt Eiropas Savienības un Latvijas Republikas normatīvajiem aktiem atbilstošu personas datu apstrādi un aizsardzību.  
Pielikumā: Tehniskais piedāvājums; finanšu piedāvājums; iepirkuma līguma izpildē iesaistītā personāla un apakšuzņēmēju saraksts; tehniskā specifikācija.

